Správa o priebehu a výsledkoch 27. OZ VZ OSN

	V dňoch 8. –10. mája 2002 sa v New Yorku uskutočnilo 27. osobitné zasadnutie Valného zhromaždenia OSN (OZ VZ OSN) o deťoch. Zúčastnili sa ho významní predstavitelia  zo 133 krajín sveta.

Cieľom 27. OZ VZ OSN o deťoch bolo zhodnotenie plnenia záverov Svetového summitu o deťoch, ktorý sa uskutočnil 29. - 30. septembra 1990 v New Yorku, ako aj potvrdenia záväzkov a zabezpečenie podpory pre ďalšie aktivity v prospech detí do budúcnosti.
	
Vláda SR uznesením č. 313 z 27. marca 2002 vymenovala členov delegácie Slovenskej republiky na 27. OZ VZ OSN o deťoch v New Yorku, Petra Magvašiho, ministra práce, sociálnych vecí a rodiny SR za vedúceho delegácie, Kláru Novotnú, zástupkyňu stáleho predstaviteľa Slovenskej republiky pri OSN v New Yorku za zástupkyňu vedúceho delegácie a členov delegácie Slovenskej republiky v zložení - Peter Guráň, generálny riaditeľ sekcie rodinnej politiky, Ministerstva práce, sociálnych vecí a rodiny SR, Renata Brennerová, tajomníčka Výboru pre práva dieťaťa, Ministerstva práce, sociálnych vecí a rodiny SR, Juraj Priputen, tretí tajomník Stálej misie pri OSN. Expertmi delegácie boli zástupcovia    mimovládnych organizácií, a to Miroslav Kaňa, výkonný riaditeľ Slovenského výboru pre UNICEF,  Martin Alexy, prezident občianskeho združenia Pläsk. Okrem členov delegácie bola Slovenská republika reprezentovaná aj poslancom NR SR Ivanom Gašparovičom a dvomi detskými delegátmi.

	Podľa smernice pre postup delegácie Slovenskej republiky na 27. OZ VZ OSN o deťoch v New Yorku mala delegácia Slovenskej republiky za úlohu sledovať nasledovné ciele:

1.	vyjadriť podporné stanovisko Slovenskej republiky k hlavným rezolúciám VZ OSN,
2.	vyjadriť podporu medzinárodným aktivitám OSN smerujúcim na ochranu budúcich generácií v súlade s chartou OSN,
3.	sledovať regionálne záujmy Slovenskej republiky pri prijatí všetkých opatrení na zabezpečenie realizácie Dohovoru o právach dieťaťa a čo najskôr ratifikovať dva Opčné protokoly k tomuto Dohovoru, ktoré Slovenská republiky podpísala 30. 11. 2001,
4.	vyjadriť potrebu spolupráce jednotlivých krajín Európy a Strednej Ázie pri napĺňaní Berlínskeho záväzku o deťoch Európy a Strednej Ázie,
5.	aplikovať závery Deklarácie a Akčného plánu prostredníctvom rezortu práce, sociálnych vecí a rodiny  v podmienkach Slovenskej republiky.

Dňa 8. mája 2002 sa delegáti oboznámili so správou generálneho tajomníka OSN Kofi Annana „My deti – We the Children“, ktorá bola spracovaná na základe národných správ o vývoji v uplynulom desaťročí. Správa obsahovala prehľad výsledkov v uplatňovaní Svetovej deklarácie o prežití, ochrane a rozvoji detí a akčného plánu pre implementáciu tejto deklarácie z roku 1990. 

Dňa 9. mája 2002 vystúpil so svojím prejavom vedúci delegácie, minister práce, sociálnych vecí a rodiny SR. Peter Magvaši ocenil úsilie medzinárodného spoločenstva a dohody prijaté na ochranu práv dieťaťa a pripomenul, že Slovensko je zmluvnou stranou Dohovoru o právach dieťaťa od roku 1991. Minister práce, sociálnych vecí a rodiny SR tiež informoval, že v roku 2001 sa Slovenská republika stala zmluvnou stranou Haagskeho Dohovoru o ochrane detí a o spolupráci pri medzištátnych osvojeniach, Haagskeho Dohovoru o občianskoprávnych aspektoch medzinárodných únosov detí a Európskeho dohovoru o uznávaní a výkone rozhodnutí týkajúcich sa starostlivosti o deti a o obnove starostlivosti. Slovensko podpísalo Opčný protokol k Dohovoru o právach dieťaťa, o účasti v ozbrojených konfliktoch a Opčný protokol k Dohovoru o právach dieťaťa, o obchodovaní s deťmi, detskej prostitúcii a detskej pornografii a pripravuje ich ratifikáciu. Peter Magvaši vo svojom vystúpení za osobitne významnú označil prípravu zákona o sociálnoprávnej ochrane a o sociálnej prevencii, ako aj prípravu Národného akčného plánu pre práva dieťaťa. 

Členovia delegácie sa aktívne zúčastnili rokovaní pri okrúhlych regionálnych stoloch, kde sa diskutovalo o obnove záväzku a budúcej činnosti pre deti v ďalšom desaťročí. 

V Parlamentnom fóre, ktoré bolo sprievodným podujatím, sa diskutovalo o tom, ako legislatíva a rozpočtové dotácie vplývajú na život detí. 

O kľúčových témach vzťahujúcich sa na OZ VZ OSN o deťoch organizoval UNICEF medzigeneračný dialóg, kde sa stretli vedúci delegácií s detskými účastníkmi OZ VZ OSN o deťoch. 

Dňa 9. mája 2002 zorganizovala Stála misia SR pri OSN pracovný obed, na ktorom sa zúčastnili vedúci delegácií Slovenskej republiky, Českej republiky, Rakúska a Nemeckej spolkovej republiky.

 Vedenie UNICEFu, ako hlavný organizátor OZ VZ OSN o deťoch, požiadalo o pracovné stretnutie s delegáciou Slovenskej republiky, na ktorom boli prerokované otázky ďalších aktivít UNICEFu v Slovenskej republike v oblasti ochrany práv detí, ako aj participácia Slovenskej republiky v rozvojových programoch UNICEFu. Vedenie UNICEFu ocenilo pristúpenie Slovenskej republiky k Haagskemu dohovoru z roku 1993 o ochrane detí a spolupráci v otázkach medzištátnej adopcie a podpísanie Opčného protokolu k Dohovoru o právach dieťaťa o obchodovaní s deťmi, detskej prostitúcii a detskej pornografii a Opčného protokolu k Dohovoru o právach dieťaťa o účasti detí v ozbrojených konfliktoch, ako aj uvítalo pripravované legislatívne zmeny v oblasti rodinnej politiky.

Dňa 10. mája 2002 sa po plenárnom zasadnutí prijal záverečný dokument „Svet, vhodný pre život detí“,  ktorý je rozdelený do troch základných častí:

I.)	Vyhlásenie
II.)	Prehľad pokroku a získané poznatky
III.)	Akčný plán. 

Vo Vyhlásení  prijali krajiny voči sebe záväzok zabezpečiť splnenie nerealizovaných cieľov Svetového summitu o deťoch a riešiť existujúce problémy.  Táto časť obsahuje desať princípov a cieľov potrebných na vytvorenie vhodných podmienok pre život detí.

 Za Vyhlásením nasleduje Prehľad pokroku a získané poznatky o deťoch od Svetového summitu deťoch v roku 1990. Táto časť poskytuje sumár výsledkov a dosiahnutých cieľov, ako aj zostávajúcich problémových oblastí.

 Akčný plán, tvoriaci tretiu časť, vytyčuje víziu pre svet vhodný pre život detí, v ktorom  je potrebné zabezpečiť všetkým deťom čo možno najlepší štart do života, prístup k bezplatnému a kvalitnému povinnému základnému vzdelaniu, rozsiahle možnosti na rozvoj svojich individuálnych schopností v bezpečnom a vhodnom prostredí, pričom základnú úlohu  pri ich ochrane, výchove a rozvoji zohráva rodina. Táto časť takisto určuje široký okruh účastníkov vyzvaných konať v prospech detí.

Akčný plán ďalej určuje ciele, stratégie, opatrenia v štyroch oblastiach: 

1.	Podporovanie zdravia
2.	Poskytovanie vhodného vzdelania
3.	Ochrana detí pred zneužívaním, vykorisťovaním a násilím
4.	Boj s HIV/AIDS

V rámci týchto oblastí boli stanovené špecifické ciele. Ide okrem iného o vytváranie  a realizáciu stratégií a programov týkajúcich sa rozvoja v ranom detstve a v oblasti zdravia mládeže, znovupotvrdenie vzdelania ako hlavného faktoru na odstránenie chudoby a redukciu detskej práce, ochranu detí pred všetkými formami sexuálneho zneužívania, vrátane pedofílie, obchodovania s deťmi a ich únosov, zníženie výskytu HIV/AIDS medzi 15 – 24 ročnými. Takisto bolo určených niekoľko prechodných cieľov zameraných na posilnenie pokroku pri zabezpečovaní cieľov stanovených v Miléniovej deklarácii.

 	V závere dokument obsahuje ustanovenia týkajúce sa následných aktivít 27. OZ VZ OSN a monitoringu na národnej, regionálnej a medzinárodnej úrovni a uvádza sa, že prvotnú zodpovednosť za realizáciu Akčného plánu nesú jednotlivé krajiny. Zároveň žiada generálneho tajomníka OSN o pravidelné informovanie Valného zhromaždenia o realizácii Akčného plánu.

Práca 27. OZ VZ OSN bola čiastočne ovplyvnená aj situáciou na Blízkom východe, keď viaceré krajiny, hlavne arabské krajiny, iniciovali návrh rezolúcie týkajúcej sa palestínskych detí, ako aj dodatok k správe mandátového výboru. Avšak na dosiahnutý kompromis k textu záverečného dokumentu nebol návrh rezolúcie ani uvedený. Návrh dodatku k správe mandátového výboru bol takisto stiahnutý s tým, že bude znova iniciovaný počas 57. VZ OSN.

Vláda SR schválila Národný akčný plán pre deti, ktorým spoločnosť deklaruje záujem na napĺňaní a ochrane práv detí (uznesenie č. 837  zo  7. 8. 2002). 

Cieľom Národného akčného plánu pre deti je stanovením základných východísk a určením konkrétnych úloh prispieť k budovaniu a rozvoju uceleného a účinného systému na ochranu práv a záujmov detí a hodnotení dosiahnutého pokroku.

	Vzhľadom na to, že niektoré úlohy sa realizujú a niektoré z nich sú zahrnuté do už vypracovaných návrhov koncepčných či legislatívnych opatrení alebo do Národného akčného plánu pre deti, predkladaný návrh uznesenia vlády SR sa preto sústreďuje len na dopracovanie úloh vyplývajúcich zo záverečného dokumentu 27. OZ VZ OSN do Národného akčného plánu pre deti.

SVET VHODNÝ PRE DETI

Obsah :
                                                                                                          	Odseky                  strana

I.	Vyhlásenie         .....................................................		1   –  9			2
II.	Prehľad  pokroku a získané poznatky.....................        	10 – 13		4
III.	Akčný plán   ...........................................................        	14 – 62		5
A.	Vytvorenie sveta vhodného pre deti.................	14 – 32		5
B.	Ciele, stratégie a aktivity .................................	33 – 47		9
1.  Podporovanie zdravého života ....................	35 – 37		9
                        2.  Zabezpečenie kvalitného vzdelania..............	38 – 40		13
3.	Ochrana pred zneužívaním, vykorisť.a násilím	41 – 44		15
4.	Boj s HIV/AIDS ........................................	45 – 47		20
C.	Mobilizácia zdrojov .........................................	48 – 58		22
D.	Ďalšie  aktivity a  ich hodnotenie .....................	59 – 62		24

Vyhlásenie

1. Pred jedenástimi rokmi na Svetovom stretnutí pre deti na najvyššej úrovni  sa vedúci predstavitelia  sveta spoločne zaviazali a vydali naliehavú a všeobecnú výzvu na zaistenie lepšej budúcnosti pre  každé dieťa.

2.  Odvtedy sa vykonal značný pokrok, ako je zdokumentované v správe Generálneho tajomníka  s názvom „ My deti “. Milióny mladých životov bolo zachránených, v školách je viac detí ako kedykoľvek predtým, viac detí je aktívne zainteresovaných na rozhodnutiach o ich živote a  boli uzavreté významné zmluvy na ochranu detí. Avšak tieto úspechy a prínosy boli nerovnomerné a mnohé prekážky pretrvávajú,  zvlášť v rozvojových krajinách. Jasnejšia budúcnosť pre všetkých sa javila ako ťažko dosiahnuteľná a celkovým cieľom chýbali národné záväzky a medzinárodné záväzky. 

3.  My, predstavitelia štátu a vlády a zástupcovia štátov, zúčastňujúci sa na osobitnom zasadnutí Valného zhromaždenia o deťoch, znovu potvrdzujeme našu oddanosť cieľom   a princípom  uložených v Charte OSN, sme rozhodnutí  chopiť sa tejto historickej príležitosti   zmeniť  svet pre deti a s deťmi.  Preto znovu potvrdzujeme náš záväzok splniť neukončený program Svetového stretnutia pre deti na najvyššej úrovni a osloviť ďalšie vznikajúce  problémy  dôležité na dosiahnutie dlhodobých cieľov  a smerovaní, ktoré boli potvrdené na nedávnych  významných stretnutiach a konferenciách Spojených národov na najvyššej úrovni, najmä Deklaráciou Spojených národov pri príležitosti nového milénia,2  prostredníctvom národných aktivít a medzinárodnej spolupráce.

4.  Znovu potvrdzujeme náš záväzok podnikať aktivity na podporu a ochranu práv každého dieťaťa – každej ľudskej bytosti pod 18 rokov, vrátane dospievajúcej mládeže. Sme rozhodnutí  rešpektovať dôstojnosť  a zabezpečiť blaho všetkých detí.  Uznávame, že Dohovor o právach dieťaťa, ktorý obsahuje najvšeobecnejšie ľudské práva v histórii a jeho doplnkové protokoly, predstavujú rozsiahly súbor medzinárodných právnych noriem na ochranu a blaho detí. Tiež uznávame význam ostatných medzinárodných nástrojov týkajúcich sa  detí.

5.  Zdôrazňujeme náš záväzok vytvoriť svet vhodný pre deti, v ktorom udržateľný ľudský rozvoj, zohľadňujúci najlepšie záujmy dieťaťa, je založený na zásadách demokracie, rovnosti, nediskriminovanosti, mieru a sociálnej spravodlivosti, všeobecnej platnosti, nedeliteľnosti,  vzájomnej závislosti a spojitosti všetkých ľudských práv, vrátane práva na rozvoj.

6.  Uznávame a podporujeme rodičov a rodiny alebo, podľa okolností, právnych zástupcov, ako primárnych opatrovateľov detí a posiľňujme  ich schopnosť poskytovať optimálnu starostlivosť, výživu a ochranu. 

7.  Týmto vyzývame všetkých členov spoločnosti, aby sa pripojili k nám v celosvetovom hnutí, ktoré pomôže vybudovať svet vhodný pre deti prostredníctvom podpory našej oddanosti nasledovným zásadám a cieľom:

1. Prvé sú deti.  Vo všetkých akciách pre deti  sa budú zohľadňovať predovšetkým najlepšie záujmy dieťaťa.

2.  Vykorenenie chudoby: investície do detí.  Znovu potvrdzujeme náš sľub prelomiť obdobie chudoby v rámci jednej generácie, zomknutí v presvedčení, že investície do detí a realizácia ich práv patria medzi najefektívnejšie spôsoby vykorenenia chudoby. Musia sa podniknúť okamžité kroky na odstránenie najhorších foriem detskej práce.

3. Nenechať žiadne dieťa bez povšimnutia.   Každé dievča a chlapec sa rodia slobodní a rovní v dôstojnosti a právach; preto musia skončiť všetky formy diskriminácie dotýkajúce sa detí.

4.  Starostlivosť o každé dieťa.   Deťom treba umožniť najlepší možný štart do života.  Ich prežitie, ochrana, rast  a rozvoj v dobrom zdraví a v správnej výžive je základom rozvoja človeka. Vynaložíme spoločné úsilie na boj s infekčnými chorobami, budeme sa zaoberať hlavnými príčinami podvýživy a vychovávať deti v bezpečnom životnom prostredí, ktoré im umožní, aby boli  fyzicky zdravé, duševne bystré, emociálne isté, sociálne kompetentné a schopné učiť sa.

5.  Vzdelanie pre každé dieťa.  Všetky dievčatá a chlapci musia mať prístup k základnému vzdelaniu a  ukončiť základné vzdelanie, ktoré je bezplatné, povinné a dobrej kvality  ako základný kameň všeobecného základného vzdelania. Musia sa odstrániť rozdiely v základnom a strednom vzdelávaní.

6. Chrániť deti pred ubližovaním a vykorisťovaním.   Deti treba chrániť pred akýmikoľvek prejavmi násilia, zneužitia, vykorisťovania a diskriminácie, ako aj všetkými formami terorizmu a pred ich použitím ako rukojemníkov.

7. Chrániť deti pred vojnou.  Deti treba chrániť pred hrôzami ozbrojeného konfliktu. Deti pod cudzou okupáciou treba chrániť tiež v súlade s ustanoveniami medzinárodného humanitárneho práva.

8.  Bojovať s HIV/AIDS.  Deti a ich rodiny treba  chrániť pred devastujúcim dopadom vírusu HIV/AIDS ( nedostatok imunity, získaný syndróm nedostatku imunity).

9.  Byť vnímavý voči potrebám detí a zaistiť ich účasť.   Deti a dospievajúca mládež sú vnímaví občania, schopní pomôcť budovať lepšiu budúcnosť pre všetkých. Musíme rešpektovať ich právo na vlastné názor a účasť v záležitostiach, ktoré sa ich dotýkajú v súlade s ich vekom a vyspelosťou.

10.  Chrániť Zem pre deti.   Musíme ochraňovať naše prírodné životné prostredie s jeho rôznorodosťou života, krásou a  zdrojmi, z ktorých všetky zvyšujú kvalitu života pre súčasné i budúce generácie. Poskytneme každú pomoc na ochranu detí a za účelom minimalizácie dopadu prírodných nešťastí a zhoršovania životného prostredia  na deti.

8.  Uznávame, že uplatňovanie tohto Vyhlásenia a Akčného plánu vyžaduje nielen ďalšiu politickú vôľu, ale tiež mobilizáciu a pridelenie dodatočných zdrojov na národných a medzinárodných úrovniach, berúc do úvahy naliehavosť a dôležitosť špeciálnych potrieb detí.

9.  V súlade s týmito zásadami a cieľmi prijímame Akčný plán obsiahnutý v časti III, vedomí si toho, že spolu vybudujeme svet, v ktorom sa všetky dievčatá a chlapci  môžu tešiť detstvu – času hier a učenia, v ktorom dostávajú lásku, úctu, starostlivosť, v ktorom sa presadzujú a chránia ich práva, neexistuje diskriminácia žiadneho druhu, tam, kde sú prvoradé ich bezpečnosť a prospievanie a  môžu sa rozvíjať v zdraví, mieri a dôstojnosti.

II.  Prehľad pokroku a získané poučenia 

10.  Svetová deklarácia a Akčný plán Svetového stretnutia pre deti na najvyššej úrovni patria medzi najdôkladnejšie sledované a uplatňované záväzky 90-tych rokov.  Každoročné prehľady sa robia na národnej úrovni a správy o pokroku  boli predložené Valnému zhromaždeniu. Bol vykonaný prehľad týkajúci sa prvej polovice desaťročia a celosvetový prehľad na konci desaťročia. Ten druhý zahŕňal regionálne stretnutia na vysokej úrovni v Beijingu, Berlíne, Káhire, Kathmande a Kingstone, ktoré posudzovali zaznamenaný pokrok;  zaistená bola  nadväznosť na stretnutie na najvyššej úrovni  a ďalšie významné konferencie; presadzoval sa ďalší záväzok  smerom k dosiahnutiu cieľov svetového stretnutia na najvyššej úrovni; a boli usmerňované aktivity do budúcnosti.  Na prehľadoch sa zúčastňovalo široké spektrum aktívnych účastníkov dopĺňajúcich snahy vlád, vrátane detí, organizácií mladých ľudí, akademických inštitúcií, náboženských skupín, občianskych spoločenských organizácií, poslancov, médií, agentúr Spojených národov, sponzorov a hlavných národných a medzinárodných mimovládnych organizácií.

11. Ako je preukázané v prehľade Generálneho tajomníka  o nadväznosti na  Svetové stretnutie pre deti na najvyššej úrovni vykonanom na konci desaťročia,  90-te roky boli desaťročím veľkých sľubov a skromných úspechov pre deti na svete. Z pozitívnej stránky pomohlo stretnutie na najvyššej úrovni a  nadobudnutie platnosti Dohovoru o právach dieťaťa poskytnúť politickú prioritu deťom.  Dohovor bol podpísaný a ratifikovaný rekordným počtom 192 krajín, ktoré k nemu pristúpili. 155 krajín pripravilo národné programy aktivít  na vykonanie cieľov stretnutia na najvyššej úrovni. Prijali sa regionálne záväzky. Medzinárodné právne  ustanovenia a mechanizmy posilnili ochranu detí. Sledovanie cieľov stretnutia na najvyššej úrovni viedlo k mnohým jasným výsledkom pre deti: zomrie o 3 milióny detí menej ako pred 10-imi rokmi; detská obrna sa dostala na okraj vyhubenia; a prostredníctvom jodizácie soli je každý rok ochránených 90 miliónov novorodencov pred značnou stratou schopnosti učiť sa.

12.  Ešte je toho veľa, čo treba  urobiť. Musia sa plne realizovať zdroje, ktoré boli prisľúbené na Summite na národnej a medzinárodnej úrovni.  Avšak stále pretrvávajú kritické problémy: každý rok zomrie viac ako 10 miliónov detí, hoci väčšine z týchto úmrtí sa mohlo zabrániť; 100 miliónov detí je mimo školy, z nich 60 % dievčat; 150 miliónov detí trpí podvýživou; a HIV/AIDS sa šíri veľkou rýchlosťou. Pretrváva chudoba, odopieranie vstupu a diskriminácia a neadekvátne investície do služieb. Taktiež zadĺženosť, veľké vojenské výdavky v rozpore s požiadavkami  na národné zabezpečenie, vojenské konflikty, zahraničná okupácia, používanie rukojemníkov a všetky formy terorizmu, ako aj nedostatok účinného využitia zdrojov môžu brániť národnému úsiliu  v boji s chudobou a pri zabezpečovaní prospievania deťom. Detstvo miliónov detí  naďalej ničí ťažká a vykorisťujúca práca; predaj a obchodovanie s deťmi, vrátane dospievajúcej mládeže a ďalšie formy zneužívania, zanedbávania, vykorisťovania a násilia. 

13.  Skúsenosti posledného desaťročia potvrdili, že potreby a práva detí musia byť prioritou v úsilí o rozvoj. Je veľa kľúčových úloh: zmena je možná – a  práva detí predstavujú skutočne hlavnú záležitosť, na ktorú sa treba zamerať; politika musí osloviť  bezprostredné  faktory, ktoré sa dotýkajú  skupín detí   alebo vylučujú skupiny detí,  aj širšie a hlbšie príčiny neadekvátnej ochrany a porušovania práv;  treba vykonať cielené intervencie, ktoré dosahujú rýchle úspechy,  s patričným zohľadnením  udržateľnosti a postupov na zaistenie účasti;  usilovať sa vybudovať  u detí vlastnú silu a schopnosť vzchopiť sa.   Viacodvetvové programy zameriavajúce sa na  ranné detstvo a podporu rodín, zvlášť vo vysoko rizikových podmienkach si zasluhujú špeciálnu podporu, pretože poskytujú trvalý úžitok pre rast, rozvoj a ochranu dieťaťa. 

III.  Akčný plán

       A. Vytvorenie sveta vhodného pre deti

14.  Svet vhodný pre deti je taký, v ktorom sa deťom poskytne najlepší možný štart do života a majú prístup ku kvalitnému základnému vzdelaniu, vrátane základného vzdelania, ktoré je povinné, bezplatné a k dispozícii všetkým a v ktorom všetky deti, vrátane dospievajúcej mládeže, majú príležitosť rozvinúť svoje individuálne schopnosti v bezpečnom a podpornom prostredí. Budeme podporovať fyzický,  psychologický, duševný, sociálny, emočný, poznávací a kultúrny rozvoj detí ako záležitosť národných a celosvetových priorít.

15.  Rodina je základná jednotka spoločnosti a ako taká by mala byť posilnená. Preto jej treba právom poskytnúť komplexnú ochranu a podporu. Hlavná zodpovednosť za ochranu, výchovu a rozvoj detí zostáva na rodine. Všetky inštitúcie spoločnosti by mali rešpektovať práva detí a zabezpečiť ich prospievanie a poskytovať vhodnú pomoc rodičom, rodinám, zákonným opatrovateľom a iným opatrovateľom tak, aby deti mohli rásť a rozvíjať sa v bezpečnom a stabilnom prostredí a v atmosfére šťastia, lásky a porozumenia, majúc na mysli, že v rôznych kultúrnych, sociálnych a politických systémoch existujú rôzne formy rodiny.

16.  Vieme tiež, že značný počet detí žije bez podpory rodiny, ako sú siroty, deti žijúce na ulici, premiestnené v rámci krajiny, deti-utečenci, deti dotknuté obchodovaním a sexuálnym a ekonomickým vykorisťovaním  a deti, ktoré sú väznené. Mali by sa prijať špeciálne opatrenia na podporu týchto detí a inštitúcií, zariadení a služieb, ktoré sa o ne starajú a na vybudovanie a posilnenie vlastných schopností detí, aby sa samy vedeli chrániť. 

17. Sme rozhodnutí podporovať prístup rodičov, rodín, zákonných opatrovateľov, poskytovateľov starostlivosti a samotných detí k informáciám a službám na podporu prežitia, rozvoja, ochrany a účasti dieťaťa.

18. Hrozná chudoba zostáva jednou z najväčších prekážok splnenia potrieb, ochrany a podpory práv detí. Treba ju riešiť na všetkých frontoch, od poskytovania základných sociálnych služieb po vytvorenie pracovných príležitostí, od poskytnutia mikroúverov po investície do infraštruktúry a od úľavy na daniach po primerané obchodné praktiky. Deti sú najviac zasiahnuté chudobou, pretože chudoba ohrozuje základy ich potenciálu pre rozvoj –  ich vyvíjajúce sa telá a mysle.  Vykorenenie chudoby a odstránenie rozdielov musí byť preto kľúčový cieľ  snáh o rozvoj. Ciele a stratégie, na ktorých sa dohodlo na nedávnych významných konferenciách Spojených národov a ich pokračovaniach, zvlášť na stretnutí na najvyššej úrovni pri príležitosti milénia, poskytujú pomocný medzinárodný rámec pre národné stratégie na zníženie chudoby za účelom naplnenia  a ochrany práv a poskytnutia dobrého prospievania deťom.

19. Uznávame, že globalizácia a  vzájomná závislosť otvárajú nové príležitosti prostredníctvom obchodu, investícií, kapitálových tokov a pokroku v technológii, vrátane informačných technológií tak, aby rástla svetová ekonomika, zaistil sa  rozvoj a zlepšila sa životná úroveň vo svete. Rovnako pretrvávajú vážne problémy, vrátane vážnych finančných kríz, nezabezpečenosti, chudoby, odopierania prístupu a nespravodlivosti v spoločnostiach  a medzi nimi. Pretrvávajú značné prekážky ďalšej integrácie a plnej účasti na celosvetovej ekonomike v rozvojových krajinách, najmä v najmenej rozvinutých krajinách, ako aj v niektorých krajinách s ekonomikou prechodu. Pokiaľ sa prospech zo sociálneho a ekonomického rozvoja nerozšíri na všetky krajiny, zvyšujúci sa počet ľudí vo všetkých krajinách a dokonca celé regióny zostanú na okraji svetovej ekonomiky. Musíme konať teraz, aby sme prekonali prekážky, ktoré sa dotýkajú národov a krajín a aby sme realizovali plný potenciál príležitostí v prospech všetkých, zvlášť detí. Zaväzujeme sa k otvorenému, spravodlivému obchodnému a finančnému systému, ktorý je založený na pravidlách, je predvídateľný,  nediskriminačný  a multilaterálny. Investície,  okrem iného, do vzdelávania a školenia pomôžu umožniť deťom zúčastniť sa na prospechu z prudkého vzostupu informačných a komunikačných technológií. Globalizácia poskytuje príležitosti a výzvy. Rozvojové krajiny a krajiny s ekonomikou prechodu čelia osobitným ťažkostiam pri reakcii na tieto výzvy a príležitosti. Globalizácia by mala začleňovať všetkých a mala by byť spravodlivá a preto vzniká naliehavá potreba politík a opatrení na národných a medzinárodných úrovniach formulovaných a uplatňovaných s plnou a skutočnou účasťou rozvojových  krajín a krajín s ekonomikou prechodu tak, aby sa im pomohlo účinne reagovať na tieto výzvy a príležitosti, poskytujúc vysokú prioritu  dosiahnutie pokroku pre deti.

20.   Diskriminácia   dáva podnet na nepretržitý cyklus sociálnej a ekonomickej vylúčenosti a podkopáva schopnosť detí, aby sa naplno rozvili. Urobíme všetko na odstránenie diskriminácie voči deťom, či už je na základe rasy, farby, pohlavia, jazyka, náboženského, politického alebo iného názoru, národného, etnického alebo sociálneho pôvodu, majetku, postihnutia, pôvodu alebo iného stavu dieťaťa, jeho rodičov alebo zákonných opatrovateľov.

21. Urobíme všetky opatrenia na zabezpečenie plného a rovnakého využitia všetkých ľudských práv a základných slobôd, vrátane rovnakého prístupu k zdravotným službám, vzdelaniu a rekreačným službám pre deti s postihnutím a deti so špeciálnymi potrebami, na zaistenie uznania ich dôstojnosti, podpory ich sebadôvery a uľahčenie ich aktívnej účasti v spoločnosti.

22. Domorodé deti a deti patriace k menšinám a zraniteľným skupinám sú disproporciálne znevýhodnené v mnohých krajinách z dôvodu všetkých foriem diskriminácie vrátane rasovej diskriminácie. Podnikneme vhodné opatrenia na ukončenie diskriminácie, aby sme im poskytli osobitnú podporu a zabezpečili rovnaký prístup k službám pre tieto deti.

23.   Dosiahnutie cieľov pre deti, zvlášť pre dievčatá, bude napredovať, ak budú  ženy plne využívať všetky ľudské práva a základné slobody, vrátane práva na rozvoj, budú mať právo  na rovnakú účasť vo všetkých sférach spoločnosti a budú chránené a oslobodené od všetkých foriem násilia, zneužitia a diskriminácie. Sme rozhodnutí odstrániť všetky formy diskriminácie voči dievčatám počas ich života a poskytovať špeciálnu pozornosť ich potrebám, aby sa podporili a ochránili všetky ich ľudské práva, vrátane práva, aby neboli pod nátlakom a boli uchránené pred škodlivými praktikami a sexuálnym zneužívaním. Budeme podporovať rovnosť pohlaví a rovnaký prístup k základným sociálnym službám, ako sú vzdelanie, výživa, zdravotná starostlivosť vrátane sexuálnej a reprodukčnej zdravotnej starostlivosti, očkovania a ochrany pred chorobami s najväčšou príčinou úmrtnosti a budeme rozvíjať perspektívu pre obidve pohlavia vo všetkých rozvojových politikách a programoch.

24. Uznávame tiež potrebu poukázať na meniacu sa úlohu mužov v spoločnosti, chlapcov, dospievajúcej mládeže, otcov a na problémy, ktorým čelia chlapci rastúci v dnešnom svete. Budeme ďalej podporovať zdieľanú zodpovednosť obidvoch rodičov pri vzdelaní a pri výchove detí a budeme sa snažiť zabezpečiť, aby otcovia mali príležitosť zúčastňovať sa na životoch svojich detí.

25. Je životne dôležité, aby národné ciele pre deti zahŕňali ciele na zníženie nerovností, zvlášť tých, ktoré vznikajú z diskriminácie rasy, medzi dievčatami a chlapcami, vidieckymi a mestskými deťmi, bohatými a chudobnými deťmi a tými, ktoré sú bez postihnutia a s postihnutím.

26. Treba hovoriť o množstve problémov a trendov v životnom prostredí, ako je globálne otepľovanie, ozónová vrstva, znečistenie vzduchu, nebezpečné odpady, vystavenie sa nebezpečenstvu chemikálií a pesticídov, neadekvátna kanalizácia, slabá hygiena, zlá pitná voda a strava, neadekvátne bývanie, aby sa zaistilo zdravie a prospievanie detí.

27. Primerané bývanie podporuje začlenenie rodiny, prispieva k sociálnej spravodlivosti a posilňuje pocit spolupatričnosti, bezpečia a ľudskej solidarity, ktoré sú základom pre prospievanie detí. Budeme klásť vysokú prioritu tomu, aby sa prekonal nedostatok bytov a iných infraštrukturálnych potrieb, zvlášť pre deti v okrajových mestských a vzdialených vidieckych oblastiach.

28. Prijmeme opatrenia na riadenie našich prírodných zdrojov a na ochranu a udržanie nášho životného prostredia. Budeme pracovať, aby sme zmenili neudržateľné typy výroby a spotreby, majúc na mysli zásady, okrem iného, zásadu, že vzhľadom k rôznemu prispievaniu ku globálnemu zhoršovaniu a zhoršovaniu životného prostredia, majú štáty spoločné, ale diferencované povinnosti. Budeme napomáhať vzdelávaniu všetkých detí a dospelých, aby rešpektovali prirodzené životné prostredie pre ich zdravie a prospievanie. 

29. Dohovor o právach dieťaťa a jeho Doplnkové protokoly obsahujú komplexný súbor medzinárodných právnych noriem na ochranu a prospievanie detí. Tiež uznávame dôležitosť ďalších príslušných medzinárodných nástrojov pre deti. Všeobecné zásady, medzi iným, najlepšie záujmy dieťaťa, nediskriminácia, účasť, prežitie a rozvoj poskytujú rámec pre naše aktivity, ktoré sa týkajú detí  ako aj dospievajúcej mládeže. Povzbudzujeme všetky krajiny, aby zvážili, ako vec priority,  podpísanie a ratifikovanie alebo pristúpenie k Dohovoru o právach dieťaťa, jeho Doplnkových protokolov, ako aj Dohovor 138 a 182 MOP. Odporúčame štátom, aby plne vykonali svoje zmluvné záväzky a stiahli výhrady nezlučiteľné s cieľom a účelom Dohovoru a zvážili posúdenie výhrad  za účelom odstúpenia od nich.

30. Vítame nadobudnutie platnosti Doplnkových protokolov k Dohovoru o právach dieťaťa o zainteresovanosti detí v ozbrojených konfliktoch a obchode s deťmi, detskej prostitúcii a detskej pornografii a naliehame na štáty, aby ich plne uplatňovali.

31.  My, vlády, zúčastňujúce sa na zvláštnych zasadaniach sa zaväzujeme uplatňovať Akčný plán prostredníctvom opatrení ako sú:
a)	Tam, kde je to vhodné, uviesť účinnú národnú legislatívu, politiku a akčné plány a pridelenie zdrojov, aby sa naplnili a chránili práva  detí a  za účelom zabezpečenia prospievania detí.
b)	Ustanovenie alebo posilnenie národných orgánov, ako sú, okrem iného, nezávislí ombudsmani pre deti tam, kde je vhodné alebo iné inštitúcie na podporu a ochranu práv dieťaťa.
c)	Rozvíjanie národného monitoringu a hodnotiacich systémov, aby sa posúdil dopad našich aktivít na deti.
d)	Rozšírenie rozsiahleho uvedomovania a pochopenia práv dieťaťa.

Partnerstvá a účasť 

32. Aby sa uplatňoval tento Akčný plán, posilníme naše partnerstvo s nasledujúcimi aktívnymi účastníkmi, ktorí  musia jednoznačne prispievať k  a podporovať použitie všetkých prístupov pre účasť za účelom napredovania nášho spoločného záujmu – prospievanie detí a podpora a ochrana ich práv: 

1.	Deťom, vrátane dospievajúcej mládeže, sa musí umožniť uplatnenie ich práva, aby slobodne vyjadrili svoje názory podľa  svojej vyvíjajúcej sa schopnosti,  budovať sebaúctu, získavať vedomosti a zručnosti, ako sú tie na riešenie konfliktu, rozhodovania a komunikácie, zvládnuť problémy života. Musí sa rešpektovať a podporovať právo detí, vrátane dospievajúcej mládeže, slobodne sa vyjadriť a ich názory treba vziať do úvahy vo všetkých záležitostiach, ktoré sa ich dotýkajú, názorom dieťaťa treba prikladať náležitú váhu v súlade s  vekom a vyspelosťou dieťaťa. Treba podporovať  energiu a tvorivosť detí tak, aby sa mohli aktívne zúčastňovať na tvorbe ich prostredia, ich spoločností a sveta, ktorý zdedia. Postihnuté  deti a deti odsunuté na okraj spoločnosti, vrátane najmä dospievajúcej mládeže, potrebujú špeciálnu pozornosť a podporu čo sa týka prístupu k základným službám, budovaniu sebaúcty a k ich príprave prevziať zodpovednosť za svoje vlastné životy. Budeme sa usilovať rozvíjať a uplatňovať programy na podporu zmysluplnej účasti detí, vrátane dospievajúcej mládeže, na procesoch rozhodovania v rodinách a v školách a na miestnych a národných úrovniach.

2.	Rodičia, rodiny, zákonní opatrovatelia a ostatní opatrovatelia majú hlavnú úlohu a zodpovednosť za prospievanie detí a treba ich podporovať pri výkone ich povinností pri výchove dieťaťa. Všetky naše politiky a programy by mali v tomto zmysle podporovať zdieľanú zodpovednosť rodičov, rodín, zákonných opatrovateľov a iných opatrovateľov a spoločnosti ako celku.

3.	Miestne samosprávy a orgány môžu zabezpečiť, okrem iného,  prostredníctvom posilnených partnerstiev na všetkých úrovniach, aby boli deti  stredobodom programov pre rozvoj. Starostovia a miestni vedúci predstavitelia môžu značne zlepšiť život detí, keď sa budú opierať o prebiehajúce iniciatívy, ako sú obce a mestá priateľské pre deti bez chudobných mestských štvrtí.

4.	Poslanci alebo členovia zákonodarných zborov sú kľúčom k uplatňovaniu tohto akčného plánu, ktorého význam bude vyžadovať, aby podporovali zvyšovanie uvedomovania; prijali nevyhnutnú legislatívu; uľahčili finančné zdroje potrebné na tento účel; a sledovali ich efektívne využívanie.

5.	Mimovládne organizácie a organizácie založené na spoločnosti budú podporované vo svojej práci a budú stanovené mechanizmy tam, kde je to vhodné, na uľahčenie účasti občianskej spoločnosti na záležitostiach, ktoré sa dotýkajú detí. Aktívni účastníci občianskej spoločnosti musia zohrať úlohu pri podporovaní pozitívneho správania a tvorbe prostredia, ktoré prispieva k prospievaniu detí.

6.	Súkromný sektor a právnické osoby musia osobitne prispievať a to od prijatia a dodržiavania praktík, ktoré demonštrujú sociálnu zodpovednosť za zabezpečenie zdrojov, vrátane inovačných zdrojov financovania a systémov na zlepšenie spoločnosti, ktoré prinášajú prospech deťom, ako sú mikroúvery.

7.	Náboženskí, duchovní, kultúrni vodcovia so svojím veľkým dosahom zohrávajú kľúčovú úlohu pre deti ako hlavní aktívni účastníci pri napomáhaní premietnutia cieľov a úloh tohto akčného plánu do priorít pre ich obce a mobilizovaní a inšpirovaní ľudí na vykonávanie aktivít v prospech detí. 

8.	Masmédiá a ich organizácie majú kľúčovú úlohu pri zvyšovaní informovanosti o situácii detí a o problémoch, ktorým čelia, mali by zohrávať aktívnejšiu úlohu pri informovaní detí, rodičov, rodín a mali by tiež prispievať k výchovným programom pre deti. V tomto zmysle  mali by médiá tiež dbať na svoj vplyv na deti.

9.	Regionálne a medzinárodné organizácie, zvlášť všetky orgány Spojených národov, ako aj  inštitúcie Bretton Woods a ďalšie multimediálne agentúry treba povzbudzovať k spolupráci a  mali by zohrávať kľúčovú úlohu  pri zvyšovaní a dosahovaní pokroku pre deti.

10.	Ľudia, ktorí priamo pracujú s deťmi majú veľkú zodpovednosť. Je dôležité zlepšovať ich postavenie, morálku a profesionalitu.

B. Ciele, stratégie a aktivity  

33. Od Svetového stretnutia pre deti na najvyššej úrovni bolo prijatých mnoho cieľov a zámerov týkajúcich sa detí na stretnutiach Spojených národov na najvyššej úrovni a konferenciami OSN a ich hodnotiacimi procesmi. 
Znovu dôrazne potvrdzujeme náš záväzok dosiahnuť tieto ciele a zamerania a poskytnutie tejto a budúcim generáciám detí príležitostí, ktoré boli odopreté ich rodičom. Ako krok k budovaniu silných základov na dosiahnutie cieľov medzinárodného rozvoja v r. 2015 a cieľov stretnutia na najvyššej úrovni pri príležitosti nového milénia, rozhodli sme sa dosiahnuť nesplnené ciele ako aj odpovedajúcu skupinu predbežných cieľov a úrovní počas obdobia tohto desaťročia (2000 – 2010) v nasledujúcich prioritných oblastiach aktivít.

34. Berúc do úvahy najlepšie záujmy dieťaťa zaväzujeme sa uplatňovať nasledujúce ciele, stratégie a aktivity s vhodným prispôsobením sa špecifickej situácii každej krajiny a  rôznym situáciám a okolnostiam v rôznych regiónoch a krajinách na celom svete. 

1. Podporovanie zdravého života

35. Z dôvodu chudoby a nedostatku prístupu k základným sociálnym službám zomrie každý rok na choroby, ktorým možno predísť a podvýživu viac ako 10 miliónov detí mladších ako 5 rokov, skoro polovica z nich ako novorodenci. Komplikácie z dôvodu tehotenstva a pôrodu a materskej anémie a podvýživy zabijú každý rok viac ako pol milióna žien a dospievajúcej mládeže a zrania a spôsobia invaliditu  ďalšiemu ešte väčšiemu počtu. Viac ako 1 miliarda ľudí nemôže dostať zdravú pitnú vodu, 150 miliónov detí vo veku  pod 5 rokov  je podvyživených, a viac ako 2 miliardám ľudí chýba prístup k primeranej kanalizácii.

36. Sme rozhodnutí prelomiť medzigeneračné obdobie podvýživy a zlého zdravia tým, že poskytneme bezpečný a zdravý štart do života pre všetky deti, poskytneme prístup k efektívnym, spravodlivým a   udržateľným systémom základnej zdravotnej starostlivosti vo všetkých obciach, zabezpečením prístupu k informáciám a službám, poskytneme primerané služby týkajúce sa vody a kanalizácie, podporíme zdravý životný štýl medzi deťmi a dospievajúcou mládežou. Sme rozhodnutí dosiahnuť nasledujúce ciele v súlade s výsledkami nedávnych konferencií, stretnutí OSN na najvyššej úrovni a zvláštnych zasadnutí Valného zhromaždenia, ako sa odráža v ich správach:
a)	zníženie miery úmrtnosti kojencov a detí vo veku pod 5 rokov najmenej o jednu tretinu, pri sledovaní cieľa tohto zníženie do r. 2015 o dve tretiny,
b)	zníženie miery úmrtnosti matiek najmenej o jednu tretinu,  pri sledovaní cieľa tohto zníženie o tri štvrtiny do roku 2015,
c)	zníženie podvýživy detí medzi deťmi vo veku pod 5 rokov  najmenej o jednu tretinu, s osobitnou pozornosťou venovanou deťom vo veku pod 2 roky  a zníženie miery nízkej pôrodnej váhy najmenej o jednu tretinu súčasnej miery , 
d)	zníženie podielu domácností bez prístupu k hygienickým kanalizačným zariadeniam a zdravej pitnej vode najmenej o jednu tretinu,
e)	rozvoj a uplatňovanie národnej politiky a programov rozvoja pre obdobie ranného detstva na zabezpečenie zlepšenia fyzického, sociálneho, emotívneho, duchovného a poznávacieho rozvoja detí,
f)	rozvoj a uplatňovanie národnej politiky zdravia a programov pre dospievajúcu mládež, vrátane cieľov a ukazovateľov  na podporu ich fyzického a duševného zdravia,
g)	prístup prostredníctvom základného systému zdravotnej starostlivosti k reprodukčnému zdraviu pre všetkých jednotlivcov primeraného veku čo najskôr a najneskôr  v r. 2015.

37. Na dosiahnutie týchto cieľov a smerovaní, zohľadňujúc najlepšie záujmy dieťaťa, v súlade  s národnými zákonmi, náboženskými a etickými hodnotami a kultúrnym pozadím národa a v súlade so všetkými ľudskými právami a základnými slobodami, budeme vykonávať  nasledujúce stratégie a aktivity:

1.	Zabezpečiť zníženie chorobnosti matiek a novorodenecká chorobnosť bude prioritou sektora zdravotníctva a to, aby ženy, zvlášť dospievajúce budúce matky mali prístup k základnej pôrodníckej starostlivosti, k dobre vybaveným službám zdravotnej starostlivosti s adekvátnym personálom, k odbornému ošetreniu pri pôrode, k pohotovostnej pôrodníckej starostlivosti, starostlivosti na vyšších úrovniach tam, keď je to potrebné, k popôrodnej starostlivosti, a k plánovaniu rodiny za účelom podpory bezpečného materstva.
2.	Poskytnúť prístup všetkým deťom k vhodným, vysokokvalitným službám zdravotnej starostlivosti, vzdelaniu a informáciám.
3.	Všetkým jednotlivcom primeraného veku  poskytovať podporu pre ich zdravý život, vrátane ich reprodukčného a sexuálneho zdravia, v súlade so záväzkami a výsledkami nedávnych  konferencií a stretnutí OSN na najvyššej úrovni,  vrátane Svetového stretnutia pre deti na najvyššej úrovni, Konferencie OSN o životnom prostredí a rozvoji, Medzinárodnej konferencie o populácii a rozvoji, Svetového stretnutia na najvyššej úrovni pre sociálny rozvoj a IV. Svetovej konferencie o ženách, s  ich 5-ročnými prehľadmi a správami.
4.	Podporovať zdravie a prežitie dieťaťa a znižovať rozdiely čo možno najskôr medzi a v rámci vyspelých a rozvojových krajín, so zvláštnym zreteľom na odstránenie zbytočnej úmrtnosti medzi kojencami – dievčatami a deťmi.
5.	Chrániť, presadzovať a podporovať výlučné kojenie kojencov počas 6 mesiacov a ďalšie kojenie s bezpečnou, primeranou a primeranou výživou až do 2 rokov veku alebo nad 2 roky. Poskytovať informácie o výžive kojencov.
6.	Špeciálny dôraz sa musí klásť na starostlivosť pred narodením a po narodení, základnú pôrodnícku starostlivosť a starostlivosť o novorodencov, zvlášť pre tých, ktorí žijú v oblastiach bez prístupu k službám.
7.	Zaistiť plnú imunizáciu detí pod jeden rok veku na 90% na národnej úrovni, s najmenej 80%-ným rozsahom v každom okrese alebo ekvivalentnej správnej jednotke, znížiť úmrtia z dôvodu osýpok o polovicu do r. 2005, odstrániť tetanus matiek a novorodenecký tetanus do r. 2005,  a rozšíriť dávky nových a zdokonalených vakcín a ďalších preventívnych zdravotných zásahov pre deti vo všetkých krajinách. 
8.	Potvrdiť globálne vykorenenie detskej obrny do r. 2005.
9.	Vykoreniť chorobu – vlasovec medinský.
10.	Posilniť rozvoj ranného detstva poskytnutím vhodných služieb a podporou rodičov, vrátane rodičov so zdravotným postihnutím, rodín, zákonných opatrovateľov, opatrovateľov najmä počas tehotenstva, pôrodu, kojeneckého obdobia, ranného detstva tak, aby sa zabezpečil fyzický, psychologický, sociálny, duševný a poznávací rozvoj detí.
11.	Zintenzívniť overené, nákladovo efektívne aktivity zamerané proti chorobám a podvýžive, ktoré sú hlavnou príčinou detskej úmrtnosti a chorobnosti, vrátane zníženia úmrtnosti o jednu tretinu z dôvodu akútnych dýchacích infekcií, zníženia úmrtnosti o polovicu z dôvodu hnačky medzi deťmi  vo veku pod 5 rokov, zníženia úmrtí o polovicu z dôvodu tuberkulózy a jej rozšírenosti, zníženia rozsahu pôsobenia črevných parazitov, cholery, sexuálne prenosných infekcií, HIV/AIDS a všetkých foriem žltačky a zabezpečiť, aby boli prístupné efektívne opatrenia, zvlášť vo veľmi okrajových oblastiach alebo populáciách.
12.	Znížiť o polovicu bremeno choroby spojené s maláriou a zabezpečiť, aby 60 % ľudí, ktorým hrozí riziko malárie, zvlášť deti a ženy  spali pod sieťami zabraňujúcimi prístupu hmyzu.
13.	Zlepšiť výživu matiek a detí, vrátane dospievajúcej mládeže , prostredníctvom ochrany jedla v domácnosti, prístupu k základným sociálnym službám a adekvátnym praktikám starostlivosti.
14.	Podpora obyvateľov a krajín, ktoré trpia závažným nedostatkom potravín a hladom.
15.	Posilniť zdravotnícke a vzdelávacie systémy a rozširovať systémy sociálneho zabezpečenia, aby sa zvýšil prístup k integrovanému a skutočnému zdraviu, výžive a starostlivosti o deti v rodinách, komunitách, školách a zariadeniach základnej zdravotnej starostlivosti, vrátane okamžitej pozornosti venovanej chlapcom a dievčatám žijúcim na okraji spoločnosti.
16.	Znížiť úrazy detí z dôvodov nehôd alebo iných príčin prostredníctvom rozvoja a uplatňovania vhodných preventívnych opatrení.
17.	Zabezpečiť efektívny prístup pre deti so zdravotným postihnutím a deti so špeciálnymi potrebami k integrovaným  službám, vrátane rehabilitácie a zdravotnej starostlivosti a podporovať starostlivosť založenú na účasti rodiny a vhodný podporný systém pre rodičov, rodiny, zákonných opatrovateľov a poskytovateľov starostlivosti o tieto deti.
18.	Poskytnúť špeciálnu pomoc deťom trpiacim mentálnymi chorobami alebo psychickými poruchami.
19.	Podporovať fyzické, mentálne a emočné zdravie medzi deťmi, vrátane dospievajúcej mládeže prostredníctvom hier, športov, rekreácie, umeleckého a kultúrneho prejavu.
20.	Rozvinúť a uplatňovať politiky a programy pre deti, vrátane dospievajúcej mládeže, zamerané na prevenciu užívania drog, psychotropných  látok a výparov, okrem tých, ktoré sú na lekárske účely a zamerané na znižovanie nepriaznivých následkov ich zneužívania, ako aj podporovať preventívnu politiku a programy, zvlášť proti tabaku a alkoholu.
21.	Rozvinúť politiky a programy zamerané na deti, vrátane dospievajúcej mládeže, na znižovanie násilia a samovrážd.
22.	Dosiahnuť udržateľné odstránenie porúch následkom nedostatku jódu do r. 2005 a nedostatku vitamínu A do r. 2010; znížiť o jednu tretinu rozšírenosť anémie, vrátane nedostatku železa do r. 2010; a zrýchliť pokrok smerom k zníženiu ostatných nedostatkov v mikrovýžive prostredníctvom pestrosti dennej dávky potravy, posilnenia  a doplnenia stravy.
23.	V úsilí zabezpečiť všeobecný prístup k zdravej vode a primeraným kanalizačným zariadeniam, treba venovať väčšiu pozornosť vybudovaniu schopnosti  rodiny a obce riadiť existujúce systémy a podporovanie zmeny týkajúcej sa správania prostredníctvom vzdelávania o zdraví a hygiene, zahrnúc toto vzdelávanie do školských osnov.
24.	Určiť akékoľvek rozdiely týkajúce sa zdravia a prístupu k základným sociálnym službám, vrátane služieb starostlivosti o zdravie pre domorodé deti a deti patriace k menšinám.
25.	Rozvinúť legislatívnu politiku a programy, ako je vhodné, na národnej úrovni a rozšíriť medzinárodnú spoluprácu pri predchádzaní, okrem iného, vystaveniu detí škodlivým kontaminantom vo vzduchu, vode, v pôde a potrave.

2. Poskytovanie kvalitného vzdelávania

38. Vzdelanie je právo človeka a kľúčový faktor na zníženie chudoby a detskej práce a podporu demokracie, mieru, tolerancie a rozvoja. Stále viac ako 100 miliónov detí vo veku základnej školy, z nich väčšina dievčat, nie je zapísaných do školy. Ďalšie milióny vyučujú nevyškolení a málo platení učitelia v preplnených, nezdravých a slabo vybavených triedach. A jedna tretina zo všetkých detí neukončí 5 rokov školskej dochádzky, čo je minimum požadované na základnú gramotnosť.

39. Ako bolo dohodnuté na Svetovom fóre o vzdelaní v Dakare,  ktoré opätovne potvrdilo úlohu zverenú Organizácii pre vzdelanie, vedu a kultúru pri OSN pri koordinácii partnerov Vzdelania pre všetkých a pri udržiavaní ich spoločnej hybnej sily v rámci procesu zabezpečenia základného vzdelania, vysokú prioritu poskytneme tomu, aby bol do r. 2015 zabezpečený prístup k základnému vzdelaniu pre všetky deti a ukončenie toto vzdelania, ktoré je bezplatné, povinné a dobrej kvality. Zameriame sa tiež na postupné zabezpečenie stredného vzdelania. Ako krok k týmto cieľom rozhodli sme sa dosiahnuť nasledujúce ciele:

a)	rozšíriť a zlepšiť komplexnú starostlivosť a vzdelávanie v rannom detstve pre dievčatá a chlapcov, zvlášť pre najzraniteľnejšie a postihnuté deti;
b)	znížiť počet detí vo veku základnej školskej dochádzky, ktoré sú mimo školy o 50 %  a zvýšiť zápis na základnú školu alebo účasť v alternatívnych základných vzdelávacích programoch dobrej kvality najmenej na 90 % do r. 2010;
c)	do r. 2005 odstrániť rozdiely  v základnom a strednom  školstve z dôvodu pohlavia; a dosiahnuť rovnosť pohlavia čo sa týka vzdelania do r. 2015 s cieľom zabezpečiť úplný a rovnaký prístup dievčatám týkajúci sa základného vzdelávania dobrej kvality a jeho  ukončenie.
d)	zlepšiť všetky aspekty kvality vzdelávania tak, aby deti a mladí ľudia dosiahli uznávané a merateľné výsledky v učení, zvlášť v počítaní, gramotnosti a základných životných znalostiach.
e)	zabezpečiť, aby sa napĺňali požiadavky všetkých mladých ľudí na učenie prostredníctvom prístupu k primeraným vyučovacím programom a k programom zručností pre život. 
f)	dosiahnuť 50 % - né  zlepšenie úrovne gramotnosti dospelých do r. 2015, zvlášť u žien.

40.  Na dosiahnutie týchto cieľov a zámerov budeme uplatňovať nasledujúce stratégie a aktivity:

1.	Rozvinúť a uplatňovať špeciálne stratégie na zabezpečenie, aby školské vzdelanie bolo ľahko prístupné pre všetky deti a dospievajúcu mládež a aby si všetky rodiny mohli dovoliť základné vzdelanie.
2.	Podporovať inovačné programy, ktoré povzbudzujú školy a obce, aby aktívnejšie pátrali po  deťoch, ktoré vypadli alebo sú vylúčené zo školy a zo vzdelávania, zvlášť dievčatá a pracujúce deti, deti so zvláštnymi potrebami a deti so zdravotným postihnutím a pomôcť im zapísať sa, navštevovať a úspešne ukončiť  vzdelávanie, vrátane vlád, rodín, obcí a mimovládnych organizácií ako partnerov vo vzdelávacom procese. Mali by sa vykonať špeciálne opatrenia na zabránenie  a zníženie  odchodu zo školy z dôvodu, okrem iného, vstupu do zamestnania.
3.	Preklenúť rozdiel medzi formálnym a neformálnym vzdelávaním, berúc do úvahy potrebu zabezpečiť dobrú kvalitu vzdelávacích služieb, vrátane kompetencie poskytovateľov a uznaním, že neformálne vzdelávanie a alternatívne prístupy poskytujú užitočné skúsenosti. Okrem toho  rozvinúť komplementaritu medzi týmito dvomi systémami.
4.	Zaistiť, aby všetky základné vzdelávacie programy boli prístupné, všeobecné a odpovedajúce deťom so špeciálnymi potrebami a pre deti s rôznymi formami zdravotného postihnutia.
5.	Zabezpečiť, aby domorodé deti a deti patriace k menšinám mali prístup ku kvalitnému vzdelávaniu na rovnakom základe ako iné deti. Úsilie  treba zamerať na poskytovanie tohto vzdelávania takým spôsobom, ktorý rešpektuje ich dedičstvo. Toto úsilie musí smerovať tiež k poskytovaniu vzdelávacích príležitostí tak, aby domorodé deti a deti patriace k menšinám mohli pochopiť a uchovať si svoju kultúrnu identitu,  vrátane dôležitých aspektov, ako je jazyk a hodnoty.
6.	Rozvinúť a uplatňovať špeciálne stratégie na zlepšenie kvality vzdelávania a splnenie vyučovacích potrieb všetkých detí. 
7.	Vytvoriť s deťmi priateľské vyučovacie prostredie, v ktorom sa cítia bezpečne, sú chránené pred zneužitím, násilím, diskrimináciou a sú zdravé a povzbudzované k učeniu. Zabezpečiť, aby vzdelávacie programy a materiály plne odrážali podporu a ochranu ľudských práv a hodnôt mieru, tolerancie a rovnosti pohlaví, využívajúc každú príležitosť, ktorú   prezentuje   Medzinárodné desaťročie   pre  kultúru   mieru  a   nenásilia  pre deti sveta (2001 – 2010).  
8.	Posilniť starostlivosť v rannom detstve a vzdelávanie prostredníctvom poskytovania služieb, rozvíjania a podporovania programov zameraných na rodiny, zákonných opatrovateľov, opatrovateľov a obce.
9.	Poskytovať vzdelávanie a školiace príležitosti pre dospievajúcu mládež, aby sa im pomohlo získať udržateľné živobytie. 
10.	Vytvoriť tam, kde je vhodné, a uplatňovať programy, ktoré umožnia tehotným dospievajúcim a adolescentným matkám pokračovať vo vzdelávaní až do jeho ukončenia.
11.	Podporovať ďalší rozvoj a uplatňovanie programov pre deti, vrátane dospievajúcej mládeže, zvlášť v školách, za účelom predchádzania používaniu tabaku a alkoholu; zisťovanie, zabránenie a predchádzanie obchodovaniu a užívaniu narkotík a psychotropných látok, okrem tých, ktoré sú na lekárske účely tým, že sa budú podporovať, okrem iného, informačné kampane v masmédiách o ich škodlivých účinkoch, ako aj o riziku návyku a vykonajú sa nevyhnutné aktivity zaoberajúce sa  prvotnými príčinami.
12.	Podporovať inovačné programy na poskytovanie stimulov pre rodiny s nízkym príjmom so školopovinnými deťmi s cieľom  zvýšiť zápis a prítomnosť dievčat a chlapcov a zaistiť, aby nemuseli pracovať spôsobom, ktorý im bráni chodiť do školy.
13.	Rozvíjať a uplatňovať programy, ktoré  sa osobitne zameriavajú na odstránenie rozdielov z dôvodu pohlavia pri zápise a predsudkov na základe pohlavia a stereotypov   vo vzdelávacích systémoch.,  učebnej osnove a materiálov, či už sú spôsobené akýmikoľvek diskriminačnými praktikami, sociálnymi alebo kultúrnymi postojmi alebo vyplývajú z právnych a ekonomických okolností.
14.	Zlepšovať postavenie, morálku, vzdelávanie, profesionalitu učiteľov, vrátane učiteľov ranného detstva, zabezpečujúc primerané odmeňovanie za ich prácu a príležitosti a stimulov pre ich rozvoj.
15.	Rozvinúť reagujúce, účastnícke a odpovedajúce systémy  vzdelávacej správy a manažmentu v škole, obci a na národných úrovniach.
16.	Splniť špecifické učebné potreby detí postihnutých krízou   zabezpečením poskytovania vzdelávania počas kríz a po nich a vykonávaním vzdelávacích programov na podporu kultúry mieru spôsobmi, ktoré pomôžu predchádzať násiliu a konfliktu a podporia rehabilitáciu obetí.
17.	Poskytnúť prístupné rekreačné a športové príležitosti a zariadenia v školách a v obciach.
18.	Využívať rýchlo sa rozvíjajúce informačné a komunikačné technológie na podporu vzdelávania pri prijateľných nákladoch, vrátane verejnej prístupného a diaľkového štúdia, súčasne so znižovaním rozdielov čo sa týka prístupu a kvality.
19.	Rozvinúť stratégie na  zmiernenie dopadu HIV/AIDS na vzdelávacie systémy a školy, študentov a výučbu.

3. Ochrana pred zneužívaním, vykorisťovaním a násilím
  
41.  Stovky miliónov detí trpia a umierajú z dôvodu vojny, násilia, vykorisťovania, zanedbávania a všetkých foriem zneužívania a diskriminácie. Deti vo svete žijú v mimoriadne ťažkých situáciách: trvalo zdravotne postihnuté alebo vážne zranené vojenským konfliktom; premiestnené v rámci krajiny alebo vyhnané zo svojej krajiny ako utečenci; trpiace prírodným alebo človekom spôsobeným nešťastím, vrátane takých nebezpečenstiev, ako je vystavenie sa radiácii a nebezpečným chemikáliám; ako deti migrujúcich pracovníkov a iných sociálne znevýhodnených skupín; ako obete rasizmu, rasovej diskriminácie, xenofóbie a s tým súvisiacej netolerancie. Obchodovanie, pašovanie, fyzické a sexuálne vykorisťovanie a únos, ako aj ekonomické vykorisťovanie detí, dokonca v najhoršej forme, sú dennou realitou pre deti vo všetkých regiónoch sveta, súčasne domáce násilie a sexuálne násilie voči ženám a deťom zostávajú vážnymi problémami.  V niekoľkých krajinách sa prejavujú sociálne a humanitárne dopady ekonomických sankcií na civilné obyvateľstvo, zvlášť na ženy a deti. 

42.  V niektorých  krajinách je situácia detí nepriaznivo ovplyvnená jednostrannými opatreniami, ktoré nie sú v súlade s medzinárodným právom a Chartou OSN, ktoré predstavujú prekážky  obchodných vzťahov medzi štátmi, bránia plnej realizácii sociálneho a ekonomického rozvoja a zabraňujú prospievaniu populácie v postihnutých  krajinách so zvláštnymi následkami na ženy a deti, vrátane dospievajúcej mládeže.

43.  Deti majú právo na ochranu pred všetkými formami zneužívania, zanedbávania, vykorisťovania a násilia. Spoločnosti musia odstrániť všetky formy násilia voči deťom. Preto sme  sa rozhodli:

a)	Chrániť deti pred všetkými formami zneužívania, zanedbávania, vykorisťovania a násilia;
b)	Chrániť deti pred dopadom ozbrojeného konfliktu a zaisťovať súlad s medzinárodným humanitárnym právom a zákonom o ľudských právach.
c)	Chrániť deti pred všetkými formami vykorisťovania, vrátane pedofílie, obchodovania a únosu.
d)	Podniknúť okamžité a efektívne opatrenia na odstránenie najhorších foriem detskej práce, ako je definované v Dohovore č. 182, Medzinárodnej organizácie práce a vypracovať a uplatňovať stratégie na odstránenie detskej práce, ktorá je v rozpore k prijatou medzinárodnou normou;
e)	Zlepšiť stav miliónov detí, ktoré žijú v zvlášť ťažkých situáciách.

44.   Na dosiahnutie týchto cieľov budeme uplatňovať nasledujúce stratégie a aktivity:

Všeobecná ochrana

1.  Rozvinúť systém na zabezpečenie registrácie každého dieťaťa pri narodení alebo krátko po ňom a naplniť jeho  právo získať meno a národnosť v súlade s národným právom a príslušnými medzinárodnými dokumentmi.

2.  Podporovať všetky krajiny pri prijímaní a uplatňovaní zákonov a zlepšovaní uplatňovania politík a programov na ochranu detí od všetkých foriem násilia, zanedbávania, zneužívania a vykorisťovania, či už doma, v škole, v iných inštitúciách, na pracovisku alebo v obci.

3.  Prijať špeciálne opatrenia na odstránenie diskriminácie voči deťom na základe rasy, farby, pohlavia, jazyka, náboženstva, politických alebo iných názorov, národného, etnického alebo sociálneho pôvodu, majetku, zdravotného postihnutia, pôvodu alebo iného stavu a zabezpečiť ich rovnaký prístup k vzdelaniu, zdraviu a základným sociálnym službám. 

4.   Ukončiť beztrestnosť za všetky zločiny voči deťom predvedením páchateľov pred súd a zverejnením trestov za takéto zločiny.
 
5.  Vykonať kroky s cieľom vyhnúť sa a zdržať sa akéhokoľvek jednostranného opatrenia, ktoré nie je v súlade s medzinárodným právom a Chartou OSN, ktoré bráni obyvateľom postihnutých krajín plne dosiahnuť ekonomický a sociálny rozvoj, zvlášť deťom a ženám, ktoré znemožňuje ich prospievanie a ktoré predstavuje prekážky pre plné uplatnenie svojich ľudských práv, vrátane práva každého na životnú úroveň  primeranú svojmu zdraviu a prospievaniu a ich práva na jedlo, lekársku starostlivosť a nevyhnutné sociálne služby. Zabezpečiť, aby strava a lieky neboli použité ako nástroje  politického tlaku. 

6.  Pozdvihnúť informovanosť o nezákonnosti a škodlivých  následkoch v prípade nevykonávania ochrany detí pred násilím, zneužívaním a vykorisťovaním.

7.  Podporovať zavedenie prevencie, podpory a opatrovateľských služieb, ako aj súdnictva, zvlášť uplatňovaného na deti, berúc do úvahy zásady regresívneho súdnictva a plne ochraňovať práva detí a zabezpečiť špeciálne vyškolený personál, ktorý podporí opätovné začlenenie detí do spoločnosti.

8.  Ochraňovať deti pred mučením a iným krutým, neľudským alebo degradujúcim zaobchádzaním alebo trestom. Vyzývame vlády všetkých štátov, zvlášť štátov, v ktorých trest smrti nebol zrušený, aby dodržiavali záväzky, ktoré prevzali v príslušných ustanoveniach medzinárodných dokumentov, týkajúcich sa ľudských práv, vrátane najmä článkov 37 a 40 Dohovoru o právach dieťaťa a článkov 6 a 14 Medzinárodnej zmluvy o občianskych a politických právach.

9.  Skoncovať so škodlivými tradičnými alebo zvykovými praktikami, ako je skorý a nútený sobáš a zmrzačenie ženských pohlavných orgánov, ktoré porušujú práva detí a žien.

10.   Vytvoriť mechanizmy na poskytnutie špeciálnej ochrany  a pomoci deťom bez hlavných opatrovateľov.

11.  Prijať a uplatňovať politiku na prevenciu, ochranu, rehabilitáciu a opätovné začlenenie detí, žijúcich  v znevýhodnených sociálnych situáciách a ktoré sa nachádzajú v ohrození, vrátane sirôt, opustených detí, detí migrujúcich pracovníkov, deti pracujúce a/alebo žijúce na ulici a deti žijúce v extrémnej chudobe a zabezpečiť prístup k vzdelaniu, zdraviu a sociálnym službám.

12. Chrániť deti pred adopciou  a praktikami pestúnskej starostlivosti, ktoré sú nelegálne, vykorisťujúce,  alebo ktoré nie sú v ich najlepšom záujme.

13.  Určiť prípady jedného z rodičov zapojeného do medzinárodného únosu detí.

14.  Bojovať a predchádzať využívaniu detí, vrátane dospievajúcej mládeže, v nedovolenej výrobe a obchodovaní s narkotikami a psychotropnými látkami.

15.	Podporovať komplexné programy na znemožnenie zneužívania detí, vrátane
dospievajúcej mládeže, pri výrobe a obchodovaní s narkotikami a psychotropnými látkami.

16.   Zabezpečiť prístupnú  vhodnú liečbu a rehabilitáciu  deťom, vrátane dospievajúcej mládeže, závislých na narkotikách, psychotropných látkach, výparoch a alkohole.

17. Poskytovať ochranu a pomoc utečencom a presídleným osobám v rámci krajiny,  z ktorých väčšina sú ženy a deti, v súlade s medzinárodným právom, vrátane medzinárodného humanitárneho práva.

18. Zabezpečiť, aby deti postihnuté prírodnými nešťastiami dostali vhodnú a efektívnu humanitnú pomoc prostredníctvom záväzku zlepšovať plánovanie  nepredvídaných udalostí a pripravenosti na núdzovú situáciu a poskytovať im všetku možnú pomoc a ochranu tak, aby sa im pomohlo čo najskôr obnoviť normálny život. 

19.  Podporovať opatrenia na ochranu detí pred násilnými alebo škodlivými webovými stránkami, počítačovými programami, ktoré negatívne ovplyvňujú psychologický vývoj detí, berúc do úvahy zodpovednosť rodiny, rodičov, zákonných opatrovateľov a opatrovateľov.

Ochrana pred ozbrojeným konfliktom 

20.  Posilňovať ochranu detí postihnutých ozbrojeným konfliktom a prijímať efektívne opatrenia na ochranu detí pod cudzou nadvládou.

21.  Zabezpečiť, aby sa otázky týkajúce sa práv a ochrany detí  plne odrážali v programoch mierotvorných procesov a v zmluvách zabezpečujúcich mier a boli zahrnuté tam, kde to je vhodné, do činností OSN, ktoré udržujú mier a do programov, ktoré budujú mier; a kde to je možné, zahŕňať deti do týchto procesov.

22. Skoncovať s náborom a využívaním detí v ozbrojenom konflikte v rozpore s medzinárodným právom a zabezpečiť ich demobilizáciu a efektívne odzbrojenie a vykonávať efektívne opatrenia na ich rehabilitáciu, fyzické a psychologické zotavenie a opätovné začlenenie do spoločnosti.

23.  Skoncovať s beztrestnosťou, obžalovať tých, ktorí sú zodpovední za genocídu, zločiny proti ľudskosti, vojnové zločiny a vylúčiť, kde je to vhodné, tieto zločiny z ustanovení amnestie a právnych predpisov o amnestii a zabezpečiť, aby kedykoľvek pri  ustanovení mechanizmov na hľadanie spravodlivosti a pravdy o konflikte, boli  oslovené vážne ublíženia deťom  a  aby sa zabezpečili deťom  vhodné, citlivé konania.  

24.  Podniknúť konkrétne kroky proti všetkým formám terorizmu, ktorý spôsobuje vážne prekážky rozvoju a prospievaniu detí.

25. Zabezpečiť vhodné školenie a vzdelávanie o právach detí a ochrane, ako aj o medzinárodnom humanitárnom práve  všetkým civilným, vojenským a policajným pracovníkom, ktorí sú zainteresovaní do činností na zachovanie mieru.

26.  Zabrzdiť nezákonný tok malých a ľahkých zbraní a chrániť deti pred nášľapnými mínami, nevybuchnutým arzenálom a iným vojenským materiálom, ktorý ich ohrozuje a poskytnúť pomoc prenasledovaným deťom počas ozbrojeného konfliktu a po ňom.

27. Posilňovať medzinárodnú spoluprácu, vrátanie zdieľania bremena a koordináciu humanitárnej pomoci krajinám, ktoré majú utečencov a pomôcť všetkým utečencom a presídleným osobám, vrátane detí a ich rodín,  vrátiť sa v bezpečí a dôstojne do svojich domovov a aby boli bez problémov znova začlenení do svojich spoločností.

28.  Rozvíjať a vykonávať politiky a programy s nevyhnutnou medzinárodnou spoluprácou na ochranu, starostlivosť a prospievanie detí-utečencov a detí, ktoré hľadajú azyl a programy na poskytnutie základných sociálnych služieb, vrátane prístupu  k vzdelaniu spolu so zdravotnou starostlivosťou a stravou.

29. Poskytovať prioritu programom na vystopovanie a opätovné spojenie rodiny, pokračovať v sledovaní postupov  týkajúcich sa starostlivosti o nesprevádzaných a/alebo oddelených utečencov a presídlené deti v rámci krajiny.

30.  Hodnotiť a sledovať pravidelne dopad sankcií na deti a prijať okamžité a efektívne opatrenia v súlade s medzinárodným právom s cieľom zmierniť negatívny dopad ekonomických sankcií na ženy a deti.

31. Podniknúť všetky nevyhnutné opatrenia na ochranu detí, aby neboli použité ako rukojemníci.

32.  Rozvíjať osobitné stratégie na ochranu  a  zabezpečenie špeciálnych potrieb a osobitných zraniteľností u dievčat postihnutých  ozbrojeným konfliktom.

Boj proti detskej práci

33.  Vykonať okamžité a efektívne opatrenia na zabezpečenie zákazu a odstránenia najhorších foriem detskej práce, čo je veľmi naliehavé. Postarať sa o rehabilitáciu  a sociálne začlenenie detí, ktoré sa dostali preč  z najťažších foriem detskej práce prostredníctvom, okrem iného, zabezpečenia prístupu k bezplatnému vzdelávaniu a tam, kde je  možné a vhodné, k odbornému školeniu.

34. Podniknúť vhodné kroky na vzájomné  pomáhanie si   pri odstraňovaní najhorších foriem detskej práce prostredníctvom rozšírenej medzinárodnej spolupráce a/alebo pomoci, vrátane podpory pre sociálny a hospodársky rozvoj, pomocou  programov  na vykorenenie chudoby a na  všeobecné vzdelanie.

35.  Vypracovať a uplatňovať stratégie na ochranu detí pred ekonomickým  vykorisťovaním a pred vykonávaním akejkoľvek práce, ktorá je nebezpečná alebo zasahuje do vzdelávania dieťaťa alebo je škodlivá zdraviu dieťaťa alebo škodí jeho fyzickému, duševnému, duchovnému, morálnemu alebo sociálnemu rozvoju.

36.  V tejto súvislosti, chrániť deti pred všetkými formami ekonomického vykorisťovania mobilizovaním národných partnerstiev a medzinárodnej spolupráce  a zlepšovať podmienky detí prostredníctvom, okrem iného, poskytnutím  pracujúcim deťom bezplatného základného školenia a odborného školenia a ich začlenením do vzdelávacieho systému každým možným spôsobom a  podporovať sociálne a hospodárske politiky zamerané na vykorenenie chudoby a na poskytnutie zamestnania a nadobudnutia príjmu rodinám,  zvlášť ženám. 

37.  Podporovať medzinárodnú spoluprácu, aby sa pomohlo rozvojovým krajinám na ich žiadosť poukázať na detskú prácu a jej základné príčiny, okrem iného, prostredníctvom  sociálnej a hospodárskej  politiky zameranej na vykorenenie chudoby súčasne zdôrazňujúc, že pracovné normy  by sa nemali používať na protekcionistické obchodné účely.

38.  Posilňovať zhromažďovanie údajov o detskej práci a ich analýzu.

39. Zamerať aktivity, týkajúce sa detskej práce, na  národné  úsilia na vykorenenie chudoby a úsilia o rozvoj, zvlášť v politikách a programoch v oblastiach zdravia, vzdelávania, zamestnania a sociálnej ochrany.

Odstránenie obchodovania  s deťmi a sexuálneho vykorisťovania detí

40.  Spoločne podnikať národné a medzinárodné kroky, ako naliehavú záležitosť, na skoncovanie s predajom detí a ich orgánov, sexuálneho vykorisťovania a zneužívania, vrátane využívania detí na pornografiu, prostitúciu a pedofíliu a bojovať s existujúcimi trhmi.

41. Zvyšovať informovanosť o nezákonnosti a  škodlivých následkoch sexuálneho vykorisťovania a zneužívania, vrátane prenosu cez Internet,  a o obchodovaní s deťmi. 

42.  Získať podporu súkromného sektora , vrátane turistického ruchu a médií, pre kampaň proti sexuálnemu vykorisťovaniu a obchodovaniu s deťmi.

43.  Identifikovať a uviesť základné príčiny a faktory, vrátane vonkajších faktorov, ktoré vedú k sexuálnemu vykorisťovaniu a obchodovaniu s deťmi a uplatňovať preventívne stratégie proti sexuálnemu  zneužívaniu a obchodovaniu s deťmi.

44.  Zabezpečiť bezpečnosť, ochranu a bezpečnosť obetiam obchodovania s deťmi a sexuálneho vykorisťovania a poskytnúť pomoc a služby na uľahčenie ich uzdravenia a sociálneho začlenenia.

45. Podniknúť nevyhnutné kroky na všetkých úrovniach na účinné potrestanie a penalizáciu všetkých foriem sexuálneho vykorisťovania a sexuálneho zneužívania detí v rámci rodiny alebo na obchodné účely, detskej prostitúcie, pedofílie, detskej pornografie, sex turizmu detí, obchodovania s deťmi, predaja detí a ich orgánov a zapájania detí do nútenej  práce   a iných foriem vykorisťovania, súčasne zabezpečujúc, aby trestné súdne systémy pre deti, ktoré boli obeťami, konali v najlepšom záujme detí.

46.  Sledovať a  podávať ďalej informácie  na regionálnej úrovni a medzinárodnej úrovni o cezhraničnom obchodovaní s deťmi; posilniť schopnosti hraničných pracovníkov a úradníkov, ktorí uplatňujú zákon,  aby zastavili toto obchodovanie a poskytnúť im školenie o rešpektovaní dôstojnosti, ľudských práv, základných slobôd všetkých tých, zvlášť žien a detí, ktoré sú obeťami obchodovania.

47.  Vykonať nevyhnutné  opatrenia, vrátane rozšírenej spolupráce medzi vládami, medzivládnymi organizáciami, súkromným sektorom a mimovládnymi organizáciami, na boj s trestným využívaním informačných technológií, vrátane Internetu na účely predaja detí, na detskú pornografiu, detskú prostitúciu, sex-turizmu detí, pedofíliu a iné formy násilia a zneužívania detí a dospievajúcej mládeže.

4.  Boj s HIV/AIDS

45.   Pandémia HIV/AIDS  má devastujúci vplyv na deti a tých, ktorí im poskytujú opateru. Týka sa to 13 miliónov detí, ktoré osireli z dôvodu AIDS, skoro 600 000 kojencov infikovaných každý rok prostredníctvom prenosu z matky na dieťa a miliónov HIV pozitívnych mladých ľudí, ktorí žijú so stigmami HIV, ale bez prístupu k primeranému poradenstvu, opatere a podpore.

46.  V boji proti  devastujúcemu dopadu HIV/AIDS na deti rozhodli sme sa podniknúť urýchlené kroky, ako bolo dohodnuté na zvláštnom zasadnutí Valného zhromaždenia o HIV/AIDS a klásť mimoriadny dôraz na nasledujúce ciele a záväzky :

a)	Do r. 2003 stanoviť časovo ohraničené národné ciele na dosiahnutie medzinárodne dohodnutého globálneho preventívneho cieľa znížiť do r. 2005  rozšírenie HIV medzi mladými mužmi a ženami vo veku 15 až 24 rokov v najviac postihnutých krajinách o 25% a o 25 % celosvetovo do r. 2010 a zintenzívniť úsilie na dosiahnutie týchto cieľov, ako aj odmietať stereotypy a postoje na základe pohlavia a rozdiely vyplývajúce z pohlavia pokiaľ ide o HIV/AIDS  povzbudzovaním   mužov a chlapcov k aktívnemu zapojeniu;
b)	do r. 2005 znížiť podiel kojencov infikovaných HIV o 20 %   a  o 50 % do r. 2010 tým, že: sa zabezpečí, aby 80 % tehotných žien  malo informácie počas prednatálnej opatery, mali k dispozícii poradenstvo a iné preventívne služby, zvýšením  dostupnosti a poskytnutím prístupu pre  ženy a deti infikované HIV  k účinnej liečbe na zníženie prenosu HIV z matky na dieťa, ako aj prostredníctvom efektívnych zásahov  pre ženy infikované HIV, vrátane dobrovoľného, dôverného poradenstva a testov, prístupu k liečbe, zvlášť anti-retrovirálnej terapii a, kde je vhodné, náhradou materského mlieka a poskytnutím nepretržitej starostlivosti; 
c)	do r. 2003 rozvinúť a do r. 2005 uplatniť národné politiky a stratégie pri: budovaní a posilňovaní vládnych, rodinných, spoločenských kapacít na poskytnutie podporného prostredia  pre siroty a chlapcov a dievčatá infikovaných a postihnutých HIV/AIDS, vrátane poskytnutia vhodného poradenstva a psycho-sociálnej podpory;  zabezpečiť ich zápis do školy a prístup k bývaniu, dobrej výžive a sociálnym službám na rovnakom základe s inými deťmi; chrániť siroty a zraniteľné deti pred všetkými formami zneužitia, násilia, vykorisťovania, diskriminácie, obchodovania a straty dedičstva.
  
47.   Aby sa dosiahli tieto ciele, budeme uplatňovať nasledujúce stratégie a aktivity:

1.  Do r. 2003  zabezpečiť rozvoj a uplatňovanie  národných stratégií a finančných plánov pre viacero odvetví pre boj s HIV/AIDS ktoré:  otvorene poukážu na epidémiu;  čelia hanbe,  mlčaniu  a odmietnutiu;  poukážu na dimenzie epidémie na základe veku a pohlavia;  odstránia diskrimináciu a okrajovosť;  zahrnú partnerstvá s občianskou spoločnosťou a obchodným sektorom a plnú účasť ľudí žijúcich s HIV/AIDS, tých, ktorí sú v ohrozených skupinách a ľudí v ohrození, zvlášť ženy a mladí ľudia;  ich zdrojom sú predovšetkým  národné rozpočty bez vylúčenia ostatných zdrojov, okrem iného,  medzinárodná spolupráca;  plne podporujú a ochraňujú všetky ľudské práva a základné slobody, vrátane práva na najvyššiu dosiahnuteľnú úroveň fyzického a duševného zdravia;  začleňujú perspektívu bez rozdielu pohlavia;  a poukazujú na riziko, zraniteľnosť, prevenciu, opateru, liečbu a podporu a zníženie dopadu epidémie;  posilňujú  kapacitu zdravia, vzdelania a právneho systému;

2.  Do r. 2005  zabezpečiť, aby najmenej 90 % a do r. 2010 aspoň 95 % mladých mužov a žien vo veku 15 – 24 rokov malo prístup k informáciám, vzdelávaniu, vrátane vzdelávania založeného na rovnocennosti a vzdelávania o HIV osobitne zameraného na mládež a prístup k službám potrebným na rozvinutie  zručností,  ktoré sa vyžadujú pri znížení ich zraniteľnosti  spôsobenej infekciou HIV;  v plnej spolupráci  s  mládežou, rodičmi, rodinami, učiteľmi a poskytovateľmi zdravotnej starostlivosti;

3.  Do r. 2005  rozvinúť a vykonať značný pokrok pri uplatňovaní stratégií komplexnej starostlivosti, aby sa:
posilnila  starostlivosť založená na rodine a spoločnosti, vrátane tej, ktorú poskytuje neformálny sektor a aby systémy zdravotnej  starostlivosti poskytovali a sledovali liečbu ľudí, ktorí žijú s HIV/AIDS, vrátane infikovaných detí, a podporovali jednotlivcov, domácnosti, rodiny a obce postihnuté HIV/AIDS;  aby sa zlepšila kapacita a pracovné podmienky personálu zdravotnej starostlivosti a účinnosť podporných systémov, finančných plánov a mechanizmov,  ktoré sa vyžadujú na  poskytnutie prístupu k dostupným liekom, vrátane anti-retrovirálnym liekov, diagnostike a technológiám, ako aj kvalitnej zdravotníckej, utišujúcej a psycho-sociálnej starostlivosti;

4.   Do  r.  2005 uplatňovať opatrenia  na zvýšenie schopnosti žien a dospievajúcich dievčat, aby sa  chránili  pred rizikom infekcie HIV, v prvom rade prostredníctvom poskytovania zdravotnej starostlivosti a zdravotníckych služieb, vrátane sexuálneho a reprodukčného zdravia a pomocou preventívneho vzdelávania, ktoré podporuje rovnosť pohlaví v kultúrnom rámci, ktorý je vnímavý voči pohlaviu;

5.  Do r. 2003 rozvinúť a/alebo posilniť stratégie, politiky a programy, ktoré uznávajú dôležitosť rodiny pri znižovaní zraniteľnosti, okrem iného,  pri   vzdelávaní a usmerňovaní detí a berúc do úvahy kultúrne, náboženské a etické faktory, aby sa znížila zraniteľnosť detí a mladých ľudí tým, že sa:  zabezpečí prístup  dievčat, aj chlapcov k základnému a strednému vzdelaniu, zahrnúc HIV/AIDS do osnov pre dospievajúcu mládež;  zabezpečí sa bezpečné prostredie, zvlášť pre mladé dievčatá;  rozšíria sa kvalitné informácie, priateľské k mladým ľuďom a  vzdelávanie o sexuálnom zdraví a poradenské služby; posilnia sa programy o reprodukčnom a sexuálnom zdraví; a do možnej miery sa   zainteresujú   rodiny a mladí ľudia do plánovania, uplatňovania a zhodnocovania  programov o prevencii a starostlivosti v prípade HIV/AIDS;
 
6.   Do r. 2003  rozvinúť a začať uplatňovať národné stratégie, ktoré zahŕňajú  informovanosť, prevenciu, opateru a liečebné prvky týkajúce sa HIV/AIDS do programov alebo aktivít, ktoré odpovedajú na naliehavé situácie, uznávajúc, že obyvateľstvo destabilizované ozbrojeným konfliktom, humanitárnymi naliehavými prípadmi a prírodnými nešťastiami, vrátane utečencov, presídlených osôb v rámci krajiny  a zvlášť žien a detí,  sa nachádza vo zvýšenom riziku vystavenia infekcii  HIV; a  tam, kde je to vhodné, zaradiť zložky HIV/AIDS do programov medzinárodnej pomoci;

7.   Zabezpečiť nediskrimináciu a plné a rovnaké uplatňovanie  všetkých ľudských práv  prostredníctvom podporovania aktívnej a evidentnej politiky na odstránenie hanby osirelých detí a tých, ktoré sú zraniteľné v dôsledku  HIV/AIDS;

8.   Povzbudiť  medzinárodnú spoločnosť, aby sa pridala k úsiliu rozvojových krajín, ktoré vydávajú zvýšené  národné fondy na boj s epidémiou  HIV/AIDS, prostredníctvom zvýšenej pomoci medzinárodného rozvoja, zvlášť tým krajinám, ktoré  sú najviac  zasiahnuté HIV/AIDS, zvlášť v Podsaharskej Afrike, Karibiku, krajinám nachádzajúcim sa vo veľkom ohrození expanzie epidémie HIV/AIDS a iným postihnutým regiónom, ktorých zdroje na riešenie  epidémie sú  veľmi obmedzené.

C.  Mobilizovanie zdrojov

48.  Podporovanie zdravého  života, vrátane dobrej výživy a kontroly infekčných chorôb, poskytujúc  kvalitné vzdelanie, ochranu detí pred zneužívaním, vykorisťovaním, násilím a ozbrojeným konfliktom a boj s HIV/AIDS sú dosiahnuteľné ciele a svetová spoločnosť ich musí jednoznačne presadzovať.

49. Hlavná  zodpovednosť za uplatňovanie Akčného plánu a za zabezpečenie prostredia,  v ktorom sa  zaistí  prospievanie detí, v ktorom sú presadzované a rešpektované práva každého dieťaťa, spočíva na každej jednotlivej krajine, uznávajúc, že na tento účel sa vyžadujú ďalšie národné aj medzinárodné zdroje.

50.  Investície do detí sú mimoriadne produktívne, ak sa  strednodobo až dlhodobo udržiavajú.  Investície do detí a rešpektovanie ich práv poskytuje základ pre spravodlivú spoločnosť, silnú ekonomiku a svet zbavený chudoby.

51. Uplatňovanie súčasného Akčného plánu bude vyžadovať rozdelenie značných ďalších národných aj medzinárodných  ľudských, finančných a materiálnych zdrojov v rámci medzinárodného prostredia a zvýšenej medzinárodnej spolupráce, vrátane spolupráce medzi severom – juhom a juhom – juhom, aby sa prispelo k hospodárskemu a sociálnemu rozvoju. 

52. Preto rozhodli sme sa sledovať, okrem iného,  nasledujúce globálne ciele a aktivity na mobilizovanie zdrojov pre deti:

a) Vyjadriť naše  ocenenie vyspelým krajinám, že sa dohodli a dosiahli cieľ 0,7 % z ich hrubého domáceho produktu na celkovú oficiálnu rozvojovú pomoc a povzbudiť vyspelé krajiny, ktoré tak neurobili, aby sa snažili splniť čo najskôr medzinárodne dohodnutý cieľ 0,7% ich HDP na celkovú oficiálnu rozvojovú pomoc. Zaväzujeme sa vynaložiť všetko úsilie na to, aby sme zvrátili klesajúce trendy oficiálnej rozvojovej pomoci a  rýchlo splnili ciele 0,15 % až 0,20 % z HDP na oficiálnu rozvojovú pomoc najmenej rozvinutým krajinám, ako bolo dohodnuté,  berúc do úvahy naliehavosť a závažnosť špeciálnych potrieb detí;

b)  Bez ďalšieho meškania uplatňovať zvýšenú iniciatívu veľmi zadĺžených chudobných krajín a dohodnúť sa na zrušení čo najskôr všetkých dvojstranných oficiálnych dlhov veľmi zadĺžených chudobných krajín, oni náhradou za to prijmú jasné záväzky na vykorenenie chudoby a povzbudiť k využitiu úspor dlhovej služby na financovanie programov na vykorenenie chudoby, zvlášť tie, ktoré sa týkajú detí;

c)   Vyzývať k urýchleným  a spoločným aktivitám na efektívne riešenie  zadĺženosti najmenej rozvinutých krajín, rozvojových krajín s nízkym príjmom a stredným príjmom, a to komplexným, spravodlivým na rozvoj zameraným a trvalým spôsobom prostredníctvom rôznych národných a medzinárodných opatrení určených na to, aby  bol ich  dlh  udržateľný počas dlhého obdobia,   a tak zlepšiť ich schopnosť zaoberať sa problémami týkajúcimi sa  detí zahŕňajúc, kde je vhodné , existujúce mechanizmy na zníženie dlhu, ako sú výmeny dlhu za projekty zamerané na splnenie  potrieb detí;

d)  Zvýšiť a zlepšiť prístup výrobkov a služieb rozvojových  krajín na medzinárodné trhy prostredníctvom, okrem iného, dojednaného zníženia tarifných bariér a odstránenia netarifných bariér, ktoré nespravodlivo bránia obchodu rozvojových krajín, podľa multilaterálneho systému obchodu.

e) Viera, že zvýšenie obchodu je základom pre rast a rozvoj najmenej rozvinutých krajín, zameriavať sa na zlepšenie preferenčného trhového prístupu pre tieto krajiny,   smerujúc k cieľu bezcolného a bezkvótového trhového prístupu pre všetky výrobky najmenej rozvinutých krajín na trhy vyspelých krajín;

f) Mobilizovať nové a základné dodatočné zdroje pre sociálny rozvoj,  na národnej ako aj na medzinárodnej úrovni na zníženie rozdielností v krajinách a medzi krajinami a zabezpečiť účinné využívanie existujúcich zdrojov. Ďalej zabezpečiť v najväčšom možnom rozsahu, aby boli chránené sociálne výdavky, ktoré sú v prospech detí a poskytla sa im priorita počas  krátkodobých ako  aj dlhodobých hospodárskych a finančných kríz;

g) Skúmať nové spôsoby vytvárania verejných a súkromných finančných zdrojov, okrem iného, prostredníctvom zníženia prehnaných vojenských výdavkov a vojenského obchodu a investícií do vojenskej výroby a prínosov, vrátane celosvetových vojenských výdavkov, berúc do úvahy požiadavky národnej bezpečnosti;

h) Povzbudzovať darcovské a prijímajúce krajiny, založené na vzájomnej dohode a záväzku,  plne uplatňovať Iniciatívu 20/20 v súlade s  Dokumentmi Konsenzu z Oslo a Hanoja na zabezpečenie všeobecného prístupu k základným sociálnym službám.

53. Poskytneme prioritnú pozornosť tomu, aby boli  splnené potreby najviac zraniteľných detí sveta v rozvojových krajinách, zvlášť v najmenej rozvinutých  krajinách a v  Podsaharskej Afrike.

54. Venujeme špeciálnu pozornosť potrebám detí v rozvíjajúcich sa štátoch malých ostrovov, rozvojových krajinách uzavretých pevninou a tranzitných rozvojových krajín a iných rozvojových krajín, ako aj krajinách s ekonomikou prechodu.

55. Budeme podporovať technickú spoluprácu medzi krajinami, aby sa zdieľali pozitívne skúsenosti a stratégie v uplatňovaní súčasného Akčného plánu.

56. Splnenie našich cieľov a ašpirácií pre deti si zasluhuje nové partnerstvá s občianskou spoločnosťou, vrátane mimovládnych organizácií a privátneho sektora a inovačných dohôd pre mobilizovanie dodatočných zdrojov, súkromných ako  aj verejných.

57. Majúc na mysli, že spoločnosti musia byť viazané  národnou legislatívou, povzbudzovať spoločnú sociálnu zodpovednosť tak, aby prispela k cieľom sociálneho rozvoja a prospechu detí, okrem iného týmito spôsobmi:
1.	Podporovaním zvýšeného spoločného uvedomenia si vzájomného vzťahu medzi sociálnym rozvojom a ekonomickým rastom;
2.	Poskytnutím právneho, ekonomického rámca a rámca sociálnej politiky, ktorý je spravodlivý a stabilný,  podporovať a stimulovať iniciatívy súkromného sektora zamerané na dosiahnutie týchto cieľov;
3.	Rozšírením partnerstiev s podnikmi, odbormi a občianskou spoločnosťou na národnej úrovni pri podpore cieľov Akčného plánu.

	Vyzývame súkromný sektor k posúdeniu dopadu jeho politík a praktík na deti a využitiu výskumu a rozvoja vo vede, zdravotníckej technológii, zdraví, potrave, ochrane životného prostredia, vzdelávaní a mediálnej komunikácii prístupnej všetkým deťom, zvlášť tým, ktoré sú v najväčšej núdzi.

58. Zabezpečiť väčšiu politickú súdržnosť a lepšiu spoluprácu medzi OSN, jej agentúrami a inštitúciami Bretton Woods ako aj inými nadnárodnými orgánmi a občianskou spoločnosťou s cieľom dosiahnuť ciele súčasného Akčného plánu.

D. Následné aktivity a hodnotenie

59. Na uľahčenie uplatňovania aktivít, ku ktorým sa zaviazalo v tomto dokumente, budeme rozvíjať alebo posilňovať, ako naliehavú vec, ak je to možné  do konca r. 2003,  národné,  a  tam, kde je vhodné, regionálne akčné plány so skupinou špecifických, časovo ohraničených a merateľných cieľov založených na tomto Akčnom pláne, berúc do úvahy najlepšie záujmy dieťaťa, v súlade s národným právom, náboženskými a etickými hodnotami a kultúrnym predpokladmi národa a v súlade so všetkými ľudskými právami a základnými slobodami.

	Preto budeme posilňovať naše národné plánovanie a zabezpečovať nevyhnutnú koordináciu, uplatňovanie a zdroje. Budeme integrovať ciele tohto Akčného plánu do našich vládnych národných politík, ako aj národných a podnárodných rozvojových programov, stratégií vykorenenia chudoby, viacodvetvových prístupov a iných príslušných rozvojových plánov v spolupráci s relevantnými aktívnymi účastníkmi občianskej spoločnosti, vrátane mimovládnych organizácií, ktoré pracujú pre deti a s deťmi, ako aj deťmi v súlade s ich vekom a vyspelosťou a ich rodinami.

60. Budeme  pravidelne monitorovať na národnej úrovni a tam,  kde je vhodné, na regionálnej úrovni a hodnotiť pokrok smerom k cieľom v tomto Akčnom pláne na národných, regionálnych a svetových úrovniach. Budeme posiľňovať našu národnú štatistickú kapacitu na zbieranie, analyzovanie a roztrieďovanie údajov, vrátane faktorov týkajúcich sa pohlavia, veku a iných dôležitých faktorov, ktoré môžu viesť k rozdielom a budeme podporovať široký rozsah výskumu zameraného na deti. Rozšírime medzinárodnú spoluprácu na podporu úsilia budovať štatistické kapacity a budovať kapacitu spoločnosti na monitorovanie, hodnotenie a plánovanie.

61. Budeme viesť periodické prehľady o pokroku na národnej a podnárodnej úrovni, aby sa efektívnejšie poukázalo na prekážky a aby sa zrýchlili aktivity. Na regionálnej úrovni sa tieto prehľady použijú na zdieľanie najlepších postupov, posilnenie partnerstiev a urýchlenie pokroku. Preto:

a.	povzbudíme zmluvné štáty Dohovoru o právach dieťaťa, aby zvážili zahrnutie do správ  Výboru pre práva dieťaťa informácie o opatreniach, ktoré urobili a o výsledkoch, ktoré sa dosiahli pri uplatňovaní súčasného Akčného plánu;
b.	Preto svetová vedúca agentúra pre deti, Fond detí pri OSN bola požiadaná, aby naďalej pripravovala a rozširovala, v úzkej spolupráci s vládami, príslušnými fondmi, programami a špecializovanými agentúrami systému OSN a všetkými  ďalšími relevantnými aktívnymi účastníkmi, ako je vhodné, informácie o pokroku vykonanom pri uplatňovaní súčasného Vyhlásenia a Akčného plánu.  Riadiace orgány príslušných špecializovaných agentúr boli požiadané, aby zabezpečili,  v rámci svojich mandátov, aby  tieto agentúry poskytovali plnú možnú podporu dosiahnutiu cieľov uvedených v Akčnom pláne a informovali Valné zhromaždenie OSN prostredníctvom Hospodárskej a sociálnej rady o pokroku a ďalších aktivitách požadovaných počas nasledujúceho desaťročia použijúc existujúce rámce a postupy na podávanie správ;

c.	Žiadame Generálneho tajomníka, aby pravidelne podával správu  Valnému zhromaždeniu o pokroku vykonanom pri uplatňovaní súčasného Akčného plánu.

62. Opätovne sa zaväzujeme vynasnažiť sa zo všetkých síl pokračovať v budovaní sveta vhodného pre deti,  nadväzujúc  na výsledky minulého desaťročia a dodržiavajúc zásady prvoradej povinnosti voči deťom. V spolupráci s rozsiahlou skupinou partnerov, budeme viesť svetové hnutie pre deti, ktoré predstavuje nezastaviteľnú hybnú silu zmeny. Toto slávnostné vyhlásenie vykonávame s poznaním, že ak poskytneme  vysokú prioritu právam dieťaťa,  ich prežitiu a  ich ochrane a rozvoju, slúžime najlepším záujmom celého ľudstva a zabezpečíme  prospech všetkých detí vo všetkých spoločnostiach.